

**ประกาศมหาวิทยาลัยธรรมศาสตร์**

**เรื่อง แนวปฏิบัติเกี่ยวกับการใช้คำนำหน้านามของนักศึกษา ผู้ปฏิบัติงานในมหาวิทยาลัย และผู้ติดต่อกับมหาวิทยาลัยธรรมศาสตร์ พ.ศ. ๒๕๖๕**

โดยที่เป็นการสมควรกำหนดแนวปฏิบัติเกี่ยวกับการใช้คำนำหน้านามของนักศึกษา ผู้ปฏิบัติงานในมหาวิทยาลัย และผู้ติดต่อกับมหาวิทยาลัย เพื่อเป็นการส่งเสริมสิทธิในการเลือกเพศสภาพของนักศึกษา
และเพื่อป้องกันการเลือกปฏิบัติจากสาเหตุวิถีทางเพศในการเข้ารับบริการภายในมหาวิทยาลัย

อาศัยอำนาจตามความในมาตรา ๓๙ (๑) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ อธิการบดีจึงออกประกาศไว้ดังต่อไปนี้

 **ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง แนวปฏิบัติเกี่ยวกับการใช้
คำนำหน้านามของนักศึกษา ผู้ปฏิบัติงานในมหาวิทยาลัย และผู้ติดต่อกับมหาวิทยาลัย พ.ศ. ๒๕๖๕”

 **ข้อ ๒** ประกาศนี้ให้ใช้บังคับเมื่อพ้นกำหนด ๙๐ วัน นับแต่วันประกาศเป็นต้นไป

 **ข้อ ๓** การใช้คำนำหน้านามที่แสดงถึงเพศของตนเองเป็นสิทธิของนักศึกษา ผู้ปฏิบัติงานในมหาวิทยาลัย หรือผู้ติดต่อกับมหาวิทยาลัยที่จะใช้หรือไม่ใช้คำนำหน้านามก็ได้ เว้นแต่มีกฎหมายกำหนดให้ต้องใช้คำนำหน้านาม

 **ข้อ ๔** ให้ส่วนงานของมหาวิทยาลัยดำเนินการแก้ไขเปลี่ยนแปลงแบบคำร้อง คำขอ หรือเอกสารอื่นใดที่ใช้ในการติดต่อกับมหาวิทยาลัยให้สอดคล้องกับสิทธิของนักศึกษา ผู้ปฏิบัติงานในมหาวิทยาลัย หรือผู้ติดต่อกับมหาวิทยาลัย ตามข้อ ๓ เว้นแต่มีกฎหมายกำหนดให้ต้องใช้คำนำหน้านาม

ประกาศ ณ วันที่ ๑๗ พฤศจิกายน พ.ศ. ๒๕๖๕

 (รองศาสตราจารย์เกศินี วิฑูรชาติ)

 อธิการบดี